種菊
作者：張耒
朝代：宋

paragraphs: 何馨香之芬敷兮，昌綠葉而紫莖。
是其名爲菊兮，爰植予之中庭。
性清平而不躁兮，味甘爽而充烹。
當秋露之慘凄兮，舒煌煌之華英。
色正而麗兮，氣芬以清。
純靜秀潔兮，族茂羣榮。
採食以時兮，天和以寧。
穎輕竅達兮，瞳子清明。
散敗流濁兮，風宣滯行。
仙聖所餌兮，屏除臭腥。
久嗜不廢兮，將延爾齡。
嗟予生兮，蹇薄煩冥。
憂饑畏寒兮，微祿以生。
終曷歸兮，山林是營。
膏粱鼎食兮，方丈縱橫。
炙熊之蹯兮，龍醢羊羹。
彼得有命兮，吾奚爾榮。
惟茲佳菊兮，野實以生。
採擷咀食兮，薦俎盈登。
求之孔易兮，世焉莫爭。
我有久疾兮，壅塞煩昏。
支節堅痹兮，氣閼於元。
憊不能支兮，外壅中乾。
疥癬得志兮，蟯蛔伏蟠。
餐華秋冬兮，食葉春夏。
集新易故兮，爾功是假。
寧康我軀兮，骨節堅良。
産和剔戾兮，其樂洋洋。
反華於玄兮，易瘻以强。
忘生絕俗兮，深潜遠藏。
驂駕雲霧兮，呼吸太陽。
招友彭咸兮，御風以翔。
吁嗟此菊兮，吾於爾望。